CELEX: E2007C0028
Language: sk
Date: 2007-02-19 00:00:00
Title: Rozhodnutie Dozorného úradu EZVO č. 28/07/COL z  19. februára 2007 o oficiálnom uznaní Nórska za oblasť bez výskytu tuberkulózy hovädzieho dobytka, brucelózy hovädzieho dobytka a enzootickej bovinnej leukózy

24.5.2007   
            
            
               SK
            
            
               Úradný vestník Európskej únie
            
            
               L 132/38
            
         
      ROZHODNUTIE DOZORNÉHO ÚRADU EZVO
   č. 28/07/COL
   z 19. februára 2007
   o oficiálnom uznaní Nórska za oblasť bez výskytu tuberkulózy hovädzieho dobytka, brucelózy hovädzieho dobytka a enzootickej bovinnej leukózy
   DOZORNÝ ÚRAD EZVO,
   SO ZRETEĽOM na Dohodu o Európskom hospodárskom priestore (ďalej len „Dohoda o EHP“), a najmä na jej článok 109 a protokol 1,
   SO ZRETEĽOM na Dohodu medzi štátmi EZVO o zriadení dozorného úradu a Súdneho dvora, a najmä na jej článok 5 ods. 2 písm. d) a protokol 1,
   SO ZRETEĽOM na akt uvedený v bode 4.1.1. kapitoly I prílohy I k Dohode o EHP, smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (1), v znení zmien a doplnení a zosúladený s Dohodou o EHP protokolom 1 k uvedenej dohode, a najmä s kapitolou I bodom 4 prílohy A, kapitolou II bodom 7 prílohy A a kapitolou I písmenom E prílohy D k uvedenému aktu,
   SO ZRETEĽOM na rozhodnutie Dozorného úradu EZVO č. 24/07/COL zo 14. februára 2007, ktorým sa príslušný člen kolégia poveruje, aby prijal rozhodnutie o oficiálnom uznaní Nórska za oblasť bez výskytu tuberkulózy hovädzieho dobytka, brucelózy hovädzieho dobytka a enzootickej bovinnej leukózy, ak je návrh rozhodnutia v súlade so stanoviskom Veterinárneho výboru EZVO,
   KEĎŽE v smernici 64/432/EHS sa ustanovuje, že štáty EZVO, ktoré sú členmi EHP, ich časti alebo regióny je možné oficiálne vyhlásiť za oblasti bez výskytu tuberkulózy hovädzieho dobytka, brucelózy hovädzieho dobytka a enzootickej bovinnej leukózy, pokiaľ ide o stáda hovädzieho dobytka podliehajúce podmienkam stanoveným v tomto akte,
   KEĎŽE listom z 29. júna 2004 Nórsko predložilo Dozornému úradu EZVO relevantnú dokumentáciu o enzootickej bovinnej leukóze v súlade s kapitolou I písmenom E prílohy D a článkom 8 smernice 64/432/EHS,
   KEĎŽE listami zo 14. februára 2005, 13. decembra 2005 a 26. októbra 2006 Nórsko predložilo úradu aktualizované informácie súvisiace s enzootickou bovinnou leukózou, ktoré si úrad vyžiadal po diskusii s Európskou komisiou,
   KEĎŽE Dozorný úrad EZVO v úzkej spolupráci s Európskou komisiou preskúmal všetku dokumentáciu, ktorú Nórsko predložilo, a z tohto preskúmania vyplýva, že schéma súvisiaca s enzootickou bovinnou leukózou, ktorú predložilo Nórsko, spĺňa všetky relevantné podmienky ustanovené v smernici 64/432/EHS,
   KEĎŽE je preto vhodné oficiálne vyhlásiť Nórsko za oblasť bez výskytu enzootickej bovinnej leukózy,
   KEĎŽE rozhodnutiami Dozorného úradu EZVO č. 66/94/COL a č. 67/94/COL z 27. júna 1994 bolo Nórsko uznané za oblasť bez výskytu brucelózy hovädzieho dobytka a tuberkulózy hovädzieho dobytka, za predpokladu splnenia určitých podmienok,
   KEĎŽE rozhodnutia Dozorného úradu EZVO č. 227/96/COL a č. 225/96/COL zo 4. decembra 1996 nahradili rozhodnutia č. 66/94/COL a č. 67/94/COL,
   KEĎŽE v záujme zrozumiteľnosti by sa mal stanoviť status Nórska súvisiaci s chorobami tuberkulózy hovädzieho dobytka, brucelózy hovädzieho dobytka a enzootickej bovinnej leukózy v tom istom rozhodnutí,
   KEĎŽE je vhodné, aby toto rozhodnutie nahradilo rozhodnutia Dozorného úradu EZVO č. 225/96/COL a č. 227/96/COL,
   KEĎŽE opatrenia stanovené v tomto rozhodnutí sú v súlade so stanoviskom Veterinárneho výboru EZVO, ktorý pomáha Dozornému úradu EZVO,
   PRIJAL TOTO ROZHODNUTIE:
   
               1.
            
            
               V súlade so smernicou 64/432/EHS sa Nórsko oficiálne vyhlasuje za oblasť bez výskytu tuberkulózy hovädzieho dobytka, brucelózy hovädzieho dobytka a enzootickej bovinnej leukózy.
            
         
               2.
            
            
               Toto rozhodnutie je určené Nórsku.
            
         
               3.
            
            
               Podľa článku 109 ods. 2 Dohody o EHP Dozorný úrad EZVO postúpi toto rozhodnutie a jeho prípadné zmeny a doplnenia Európskej komisii.
            
         
               4.
            
            
               Týmto sa nahrádzajú rozhodnutia Dozorného úradu EZVO č. 227/96/COL a č. 225/96/COL zo 4. decembra 1996.
            
         
               5.
            
            
               Toto rozhodnutie nadobúda účinnosť 19. februára 2007.
            
         
               6.
            
            
               Autentické znenie tohto rozhodnutia je v anglickom jazyku.
            
         
      V Bruseli 19. februára 2007
      
         
            Za Dozorný úrad EZVO
         
         Bjørn T. GRYDELAND
         
         
            predseda
         
         Niels FENGER
         
         
            riaditeľ
         
      
   
   
      (1)  Ú. v. ES 121, 29.7.1964, s. 1977/64.